Fat al stâ che un Cont si jere smenteât di paiâ la bolete da lûs e al riscjave che i gjavassin la corint in curt, forsit in zornade.
La sô cjasade e jere colade in disgracie, lui nol veve mai lavorât e al veve scugnût liberâsi dal maiordom e di une massarie che no jere nancje cuissà ce.
E nol varès mai crodût di metisi propite lui, il Cont a spietâ la coriere, par lâ in pueste a paiâ la sô dismenteance. Intrics che prime al disberdeave il so maiordom, o pûr la massarie cence che lui si preocupàs.
Ma corieris no passavin.
Fintremai che al veve viodût rivâ dongje un omenut suntune biciclete scancarade, il cjapiel sbusât e la gjachete fruiade. Un slambri insom i bregons al bateve su la cjadene, piturantsi di svuirç a ogni pedalade.
— Omenut! Che si fermi!
E chel si jere fermât.
— O ai premure di paiâ cheste bolete! Podaressial lâ lui in pueste, stant che al à la biciclete?
— In altris ocasions o varès ancje fat chest plasè, ma a son che mi spietin in ostarie e jo o soi il cuart di une briscule!
A sintî chês peraulis, al Cont si montave la fote. Mai nissun al veve disubidît a un so comant.
— Ma saial lui cui che o soi? — Si jere stiçât il Cont, intant che chel altri al smontave de biciclete.
— No sai, ma cjalant il so aspiet, no sbaliarès a considerâlu un sioron.
— Brâf. E invezit la sô someance mi puarte a viodilu come un puar diaul. Eco parcè che nô siôrs o stin in alt e voaltris puars i steis in bas.
— Su chest al à reson! — Al veve dit l’omenut. — Par di plui, lui al è parsore il marcjepît, che di sigûr lu tire sù di nivel!
Il timp al passave e il Cont al viodeve che l’omenut al veve il cjâf dûr e nol resonave. La pueste a varès sierât jenfri misdì e lui al sarès restât di bot cence curint.
Bisugnave cambiâ la strategjie.
— Fasin cussì. — Al veve dit cuietantsi Il Cont. — Che mi vendi la sô biciclete e che al ledi a pît inte ostarie. Se al rive in ritart al paiarà un zîr di tais. Se o rivi in ritart jo, o resti cence lûs!
Afâr fat!
E cussì, il Cont al jere partît di corse viers la pueste pedalant a strachis su chê biciclete scloteade.
L’omenut al jere intant partît a pît.
— Jo o sarai ancje un puar diaul, ma di sigûr o sai che di domenie no passin corieris e la pueste e je sierade!
di Massim Furlan
#1078
fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn tha_Thai